wickkiey/tamil-wikipedia-chunked huggingface dataset:
# சங்கமித்ரா விரைவுத் தொடருந்து

## தொடருந்து வரலாறு

ஆரம்பத்தில் இந்தத் தொடருந்து, ஒவ்வொரு செவ்வாய் மற்றும் வியாழக்கிழமைகளில் மதியம் 13.30 மணிக்கு புரட்சித்தலைவர் டாக்டர் எம்ஜிஆர் சென்ட்ரல் இருப்பூர்தி நிலையம் இருந்து புறப்படும் பின்னர் 2001ம் ஆண்டு தொடக்கத்தில் இந்த தொடருந்து யஸ்வந்த்பூர் இருப்பூர்தி நிலையம் வரை நீட்டிக்கப்பட்டு ஒவ்வொரு செவ்வாய் மற்றும் வியாழக்கிழமைகளில் காலை 7 மணிக்கு 6595 மற்றும் 6596 என்ற எண்களின் கீழ் இயக்கப்பட்டது.  
2013-ம் ஆண்டுகளில் பாடலிபுத்திர மற்றும் யஸ்வந்த்பூர் விரைவு தொடருந்துகாக இருப்புபாதை ஏற்படுத்தப்பட்டது. அதன்படி ஒவ்வொரு வெள்ளிக்கிழமைகளிலும் இவ்விரு நிலையங்களுக்கு இடையே தொடருந்து இயக்கப்பட்டது. அதைத்தொடர்ந்து பெங்களூரு நகர சந்திப்பு நிலையத்திலிருந்து பீகார் மாநிலம் பாட்னா சந்திப்பு நிலையத்திற்கு சங்கமித்ரா அதிவிரைவு தொடருந்து ஒவ்வொரு நாளும் இயக்கப்பட்டு வருகிறது.
# சங்கமித்ரா விரைவுத் தொடருந்து

## இழுவை இயந்திரம்

இந்த சங்கமித்ரா அதிவேக விரைவுத் தொடருந்து, பெங்களூர் முதல் சென்னை வரை ராயபுரம் இருப்பூர்தி நிலையத்தால் பராமரிக்கப்படும் WAP7 இழுவை இயந்திரத்தின் மூலம் இழுத்து செல்லப்படுகிறது. சென்னை முதல் ஜபல்பூர் நிலையம் வரை ஜபல்பூர் இருப்பூர்தி நிலையத்தால் பராமரிக்கப்படும் WAP5 இழுவை இயந்திரம் அல்லது துக்ளகாபாத் இருப்பூர்தி நிலையத்தால் பராமரிக்கப்படும் WAP7 இழுவை இயந்திரத்தால் இழுத்துச் செல்லப்படுகிறது. அதன்பின்பு ஜபல்பூர் நிலையம் முதல் தானாபூர் நிலையம் வரையில் மத்திய பிரதேசம் மாநிலம் இட்டரசி நிலையம் மூலம் பராமரிக்கப்படும் WDP4D என்ற இழுவை இயந்திரத்தால் இழுத்துச் செல்லப்படுகிறது.
# சங்கமித்ரா விரைவுத் தொடருந்து

## பயணத்திட்டம்

இந்தத் அதி விரைவு தொடருந்தானது இருவழிகளிலும் தினந்தோறும் இயக்கப்பட்டு வருகிறது. 12225 என்ற எண்ணின் கீழ் இயக்கப்படும் சங்கமித்ரா அதி விரைவு தொடருந்து தினமும் பெங்களூரு நகர சந்திப்பிலிருந்து காலை 9 மணிக்கு இயக்கப்பட்டு பங்காருபேட்டை, குப்பம், ஜோலார்பேட்டை, காட்பாடி சந்திப்பு, அரக்கோணம், சென்னை சென்ட்ரல், நெல்லூர், வாரங்கல், ஓங்கோல், விஜயவாடா சந்திப்பு, கம்மம், ராமகுண்டம், நாக்பூர், இட்டரசி சந்திப்பு ஜபல்பூர் மற்றும் மிர்சாபூர் என 36 நிறுத்தங்களை கடந்து 2699 கிலோமீட்டர் மணிக்கு 56 கிலோமீட்டர் வீதம் பயணம் செய்து மூன்றாம் நாள் காலை 09.05 மணிக்கு பீகார் மாநிலத்திலுள்ள தானாபூர் நிலையத்தை அடைகிறது.  
மறுமார்க்கமாக 12226 தினந்தோறும் தானாபூர் நிலையத்திலிருந்து மாலை 08.10 மணிக்கு இயக்கப்பட்டு 36 நிறுத்தங்களைக் கடக்க 48 மணி 10 நிமிடங்களை எடுத்துக்கொண்டு மூன்றாம் நாள் மாலை 08.20 மணிக்கு பெங்களூரு நகர சந்திப்பை வந்தடைகிறது.
# சங்கமித்ரா விரைவுத் தொடருந்து

## பயணப் பெட்டிகளின் அமைப்பு

ஈரடுக்கு குளிர்சாதன வசதி கொண்ட மூன்று பெட்டிகள் மூன்றடுக்கு குளிர்சாதன வசதி கொண்ட நான்கு பெட்டிகள், பத்து முன்பதிவு மற்றும் படுக்கை வசதி கொண்ட இரண்டாம் வகுப்பு பெட்டிகள், இரண்டு பொது வகுப்பு பெட்டிகள், ஒரு இரண்டாம் வகுப்பு சரக்கு பெட்டி மற்றும் ஒரு சமையறைப் பெட்டி என மொத்தம் இருபத்தி இரண்டு (22) பெட்டிகள் இந்த அதிவிரைவுத் தொடருந்தில் இணைக்கப்பட்டு இயக்கப்பட்டு வருகிறது.  
| Loco | 1 | 2 | 3 | 4 | 5 | 6 | 7 | 8 | 9 | 10 | 11 | 12 | 13 | 14 | 15 | 16 | 17 | 18 | 19 | 20 | 21 | 22 |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| EOG | GS | S1 | S2 | S3 | S4 | S5 | S6 | S7 | S8 | S9 | S10 | PC | B1 | B2 | B3 | B4 | A1 | A2 | A3 | GS | EOG | } |
# அவதானிப்பு

**அவதானிப்பு** என்பது அறிவியல் நடைமுறை ஒன்றின் ஆரம்பச் செயற்பாடு ஆகும். இது அடிப்படை மூலம் ஒன்றிலிருந்து வினைத்திறனுடன் தகவல்களைச் சேகரிப்பதாகும். உயிரங்கிகளில் அவதானிப்பை மேற்கொள்ளுவதற்கு சிறத்தலடைந்த புலனங்கங்கள் காணப்படுகின்றன. அறிவியலில் புலக்காட்சி மற்றும் தரவுகளைப் பதிவு செய்வதில் அறிவியல் கருவிகள் பயன்படுகின்றன. அவதானிப்பு எனும் பதம் அறிவியல் செயன்முறையின் போது தரவுகள் சேகரிக்கப்படுவதை குறிப்பிடுவதாகும். அவதானிப்பு பண்புசார் தன்மை கொண்டதாக (அதாவது, குறித்த இயல்பு உள்ளதா அல்லது இல்லையா என்பது) அல்லது அளவுசார் தன்மையதாக (அதாவது அவதானிக்கும் தோற்றப்பாட்டின் எண்ணிக்கை அல்லது அளவு) இருக்கும்.
# அவதானிப்பு

## அறிவியல்

அறிவியல் முறைமையானது கருதுகோள் ஒன்றை ஒருங்கமைத்து பரிசோதிப்பதில் அவதானங்களின் இயற்கை தோற்றப்பாட்டுப் பட்டியல் ஒன்று தேவையாயுள்ளது. இது பின்வரும் படிமுறைகளை உள்ளடக்கும்:
1. இயற்கைத் தோற்றப்பாடு குறித்து வினா ஒன்றை வினவுதல்
1. தோற்றப்பாட்டை அவதானித்தல்
1. வினாவுக்கு தோராயமான பதிலாக அமையும் கருதுகோள்களை அமைத்தல்
1. இதுவரை ஆயாயப்பாடாத தருக்க ரீதியான, அவதானிக்கக்கூடிய, தோற்றப்பாட்டின் விளைவுகளை எதிர்வுகூறல்
1. கருதுகோள்களுக்கான எதிர்வுகூறல்களை பரிசோதித்தல் (இது பரிசோதனையாக, அவதானிப்பு கற்கையாக, கள ஆய்வாக, மாதிரியாக்கமாக இருக்கும்)
1. சோதனையில் பெறப்பட்ட தரவுகளைக் கொண்டு தருக்க ரீதியான முடிவை வரைதல் அல்லது மாற்று கருதுகோள்களை அமைத்து சோதிப்பை மீளச்செய்தல்
1. நெறிமுறைகளுக்கு அமைவாக கருதுகோள், அவதானம், முடிவுகளை முன்வைத்தல்
1. இதே தோற்றப்பாட்டை அனுபவமாக கொண்ட சக ஆய்வாளர்களுடன் முடிவுகளைப் பகர்தல்  
அறிவியல் முறைமைகளில் இரண்டாம், ஐந்தாம் படிகளில் அவதானிப்பு முக்கியப் பங்கு வகிக்கின்றது. எவ்வாரெனினும் வெவ்வேறு அவதானிப்பாளர்களின் அவதானிப்புகளை ஒப்பிடுவதற்கு மீள்செய்கை அவசியமாகின்றது. மனித புலனங்கங்களின் வெளிப்பாடுகள் அகநிலை சார்ந்ததும் பண்பறிமுறையானதும் ஆகும். இதனை பதிவு செய்வதும் ஒப்பிடுவதும் கடினமானது. வெவ்வேறு மக்களால், வெவ்வேறு இடங்களில், வெவ்வேறு காலப்பகுதிகளில் மேற்கொள்ளப்பட்ட அவதானிப்புகளை பதிவு செய்யவும் ஒப்பிடுவதற்காகவும் பயன்படும் வகையில் அளவீடுகள் உருவாக்கப்பட்டன. அளவீடுகள் அவதானிப்புகளைப் பயன்படுத்தி அவதானிக்கப்படும் தோற்றப்பாடுகளின் நியம அளவீடு ஒன்றுக்கு ஒப்பீடு செய்கின்றன. இந்த நியம அளவீடு எல்லா அவதானிப்பாளர்களாலும் பகரப்பட்ட அல்லது வலிறுத்தப்பட்ட ஒரு கலைப் பொருளாக, செயன்முறையாக, அல்லது வரைவிலக்கணமாக இருக்கும். அளவீட்டில் நியம அலகுகளின் எண்ணிக்கை அவதானிப்புகளின் எண்ணிக்கைக்கு சமனாகும்.  
மனித புலன்கள் மட்டுப்படுத்தப்பட்டதாகவும் புலக்காட்சியில் ஒளியியல் மாயை முதலான வழுக்களைக் கொண்டதாகவும் காணப்படுகின்றது. அறிவியல் கருவிகளான நிறுத்தல் கருவிகள், கடிகாரங்கள், தொலைக்காட்டி, வெப்பமானி, புகைப்படக்கருவி, ஒலிப்பதிகருவி முதலானவை மனித அவதானிப்பு திறனுக்கு உதவுவதற்க்காக உருவாக்கப்பட்டன. அதே போல அகவயத்தன்மை கொண்ட உணர்வுகளான அவதானிக்க முடியாதவைகளை அளவிடப் பயன்படும் கார அமிலக் காட்டிகள், வொல்ட்டு மானி, நிறமாலைமானி, அகச்சிவப்பு காமரா, ஊசல்மானி, குறுக்கீட்டுமானி, கெய்கர் எண்ணி, வானொலி வாங்கி முதலானவையும் உருவாக்கப்பட்டன.  
அறிவியல் களங்களில் எதிர்கொள்ளப்படும் ஒரு பிரச்சினை அவதானிப்புகள் அவதானிக்கப்படும் போது அவை அவதானிக்கப்படாத வேளைகளை விட மாறுபட்ட விளைவுகளைத் தருவது. இது அவதானிப்பாளர் தாக்கம் எனப்படும். எடுத்துக்காட்டாக, வாகனங்களின் சில்லுகளில் உள்ள காற்றழுத்தத்தை சோதிக்கும் போது சிறிதளவு வளி வெளியேறுவது தவிர்க்கமுடியாதது. ஆகவே அவதானிக்கப்படுவது மாற்றமுற்ற அழுத்தம் ஆகும். ஆகவே சிறந்த கருவிகளை உபயோகிப்பதன் மூலம் இந்த குறைபாடு தவிக்கப்படுகின்றது.
# அவதானிப்பு

## முரண்பாடுகள்

அறிவியலின் சில துறைகளில் அவதானங்களின் பெறுபேறுகள் நாளாந்த அவதானிப்புகளில் முக்கியத்துவம் பெறாத காரணிகளைப் பொறுத்து மாறுபடும். இவை பொதுவாக முரண்பாடுகளுடன் அதாவது இரண்டு வேறுபட்ட நிலைமைகளில் வித்தியாசமாகத் தோன்றுவதான நிகழ்வாக பொதுப்புலனை மீறியதாக விபரிக்கப்படும்.
- **சார்பியல்:** சார்பு இயற்பியலில் ஒளியின் கதிக்கு நெருங்கிய வேகங்களை கருதினால் வெவ்வேறு அவதானிப்பாளர்கள் வெவ்வேறு பெறுமான முள்ளதாக நீளம், நேரவீதம், திணிவு, மற்றும் பல பொருளொன்றின் இயல்புகளை அவதானிப்பர். ஏனைய இயல்புகள் பொருளின் வெகத்திற்கு ஏற்ப மாறுபடும். எடுத்துக்காட்டு: *இரட்டையர் முரண்பாடு* ஒரு இரட்டையர் ஒளியின் வேகத்தில் பயணம் செய்து வீடு திரும்புகிறார். மற்றவர் வீட்டிலே இருக்கின்றார். வீட்டில் இருந்தவர் மற்றையவரை விட வயது முதிர்ந்தவராக இருந்தமை காட்டப்படுதல்.
- **துகள் பொறியியல்:** துகள் பொறியியலில், அதாவது மிகச் சிறிய பொருட்களினியல்புகள் பற்றிய ஆய்வுகளில் தொகுதி ஒன்றை அதனை சிதைக்காமல் அவதானிக்க முடியாது. அவதானிப்பாளர் இது பகுதி பெறுபேறு என்பதனை கருத வேண்டும்.
# அவதானிப்பு

## கோடல்கள்

மனிதனின் புலனங்கங்கள் நிகழ்படப் பதிகருவி போல செயற்படாது, பக்கச்சார்பின்றி எல்லா அவதானிப்புகளையும் பதியும். மனிதனின் கருத்துகள் சிக்கலான, சாராம்சங்களின் சுயாதீன செயற்பாடாக நிகழும். என்ன பேணப்பட்டது, என்ன வீசப்பட்டது என்பது உள்ளக மாதிரியில் அல்லது உலக பிரதிநிதித்துவத்தில் தங்கியிருக்கும். இது உளவியலில் திட்டம்(அ)விதி எனப்படும். இதுவே ஒருவரின் வாழ்க்கை முழுவதையும் தீர்மானிக்கும் ஒன்றாகும்.
# அவதானிப்பு

## கோடல்கள்

### உறுதிப்படுத்தல் கோடல்

அவதானிப்பவரின் சுய உணர்வுடனான அல்லது சுய உணர்வற்ற எதிர்பார்ப்புக்கு ஏற்பவும் உலகப் பார்வைக்கு ஏற்பவும் மனித அவதானங்கள் அதை உறுதிப் படுத்துவதில் கோடலுறுகின்றன. நாம் எதை எதிர்பார்கின்றோமோ அதையே காண்கின்றோம்.
உளவியலில் இது உறுதிபடுத்தல் கோடல் எனப்படும். ஓர் அறிவியல் ஆய்வு ஒன்றின் இலக்கு ஒரு புதுப்பொருளைக் கண்டுபிடிப்பதாயின், இந்த கோடல் புதிய கண்டுபிடிப்பு மீது மிகையான திணிப்பு ஒன்றாகும்.
# குளம்பிகள்

**குளம்புள்ள விலங்குகள்**, அங்குலேட்டா (விலங்கியல்:Ungulata, ஆங்கிலம்:*Hoofed animals*) குளம்புள்ள விலங்கினமான இவை, பாலூட்டி விலங்குகளிலே குதிரைச் சாதியைச் சேர்ந்த இனங்களாகிய குதிரை, கழுதை, வரிக்குதிரை ஆகியவையும், டாப்பிர் என்னும் நீர் யானையும், காண்டாமிருகமும் ஆகிய ஒற்றைக் குளம்புள்ள பாலூட்டிகளும் ஹிப்போப்பாட்டமஸ் என்னும் நீர்க் குதிரையும், பன்றியும், பெக்காரி என்னும் பன்றி போன்ற அமெரிக்க விலங்கும், ஒட்டகமும், லாமாவும், குறும்பன்றியும், மானும், ஒட்டகச் சிவிங்கியும், ஆடும், மாடும் ஆகிய இரட்டைக் குளம்புள்ள பாலூட்டிகளும் அடங்கும். முன்பு யானை, ஹைராக்ஸ் என்னும் பிராணிகளையும் அங்குலேட்டா என்றே சேர்த்திருந்தனர். இவற்றிலே விரல் நுனி முழுவதையும் மூடிக்கொண்டிருக்கும் மெய்யான குளம்பு இருப்பதில்லை. விரலின் மேற்புறத்தில் காணும் அகன்ற நகம்போன்ற உறுப்பே இருக்கிறது.
# குளம்பிகள்

## அங்குலேட்டா

அங்குலேட்டா என்னும் பெருங்கூட்டத்திலே பழைய புவியியற்காலங்களிலே வாழ்ந்த பலவகை உயிர்களும் சேரும். இப்போதுள்ளவையும் இல்லாதவையுமான இந்த உயிர்வகைகளெல்லாம் நெருங்கிய உறவுடைய பிராணிகளல்ல, பல்வேறு வரிசைகளாக பாகுபடுத்துவதற்கு உரியவை. ஏறக்குறைய ஒரே வகையான வாழ்க்கைப் பழக்கம் (Similarity of habit) உள்ள இவ்விலங்குகள் எல்லாம் ஒன்றையொன்று பெரிதும் ஒத்திருக்கும் வகையில் உறுப்பமைப்பிலும் மாறுபாடடைந்து வந்திருக்கின்றன. இது உறுப்பு ஒருங்கமைப்பு (Convergence of structure) என்னும் நிகழ்ச்சியாகும்.  
குளம்பிகள் தரையில் வாழ்வன, பெரும்பாலும் பெரிய உடலுள்ள பயிருண்ணும் பாலூட்டிகள், பயிர் பச்சைகளை உண்டு வாழ்பவையாதலாலும், புலாலுண் விலங்குகளை எதிர்த்துத் தம்மைக் காத்துக்கொள்ளத்தக்க அமைப்பில்லாதவையாதலாலும், அவ்வாழ்க்கைப் பண்புகளுக்கேற்ப இவற்றில் காணும் தகவமைப்புக்கள் மூன்று முக்கிய வழிகளில் சென்றிருக்கின்றன.
1. கால்கள் நீளமாகிக்கொண்டும், விரல்கள் எண்ணிக்கையில் குறைந்துகொண்டும், பாதங்கள் முழுவதும் அதாவது முன்காலில் மணிக்கட்டு, உள்ளங்கை, விரல்கள் ஆகிய மூன்றும், பின்காலில் குதிக்கால், உள்ளங்கால், விரல்கள் ஆகிய மூன்றும் நிலத்தில் தோயாமல் பாதத்தின் பின்னடி வரவர மேலே தூக்கிக் கொண்டும், கால்கள் உள்வெளிப் பக்கங்களுக்குச் சுழன்று செல்லாமல் முன்பின்னாக மட்டுமே செல்லும் ஊசலியக்கம் மட்டும் அமையப்பெற்றும் வந்திருக்கின்றன. இவையெல்லாம் விரைவாகச் செல்வதற்கு ஏற்ற தகவமைப்புக்கள்.
1. கடைவாய்ப்பற்கள் அரை வைப்பற்களாகப் பெரியனவாகவும், சதுரவடிவினவாகவும், முகடுகளும் வரம்புகளுமுள்ள மேற்பரப்பினவாகவும் அமைந்து வருகின்றன. உணவை மெல்லும்போது கீழ்த்தாடை பக்கவாட்டில் அசையக்கூடியதாகத்தாடை மூட்டு அமைந்து வருகிறது. இவையெல்லாம் தழையையும் கடினமான சிலிக்கா மிக்குள்ள புல்லையும் மேய்வதற்கு ஏற்ற தகவமைப்புக்கள்,
1. முன்காலைப்(கை) பலவாறு இயக்குவதற்கு உதவும் தோள் வளையத்தைச் சேர்ந்த காறை எலும்பு அவ்வாறு இயங்காத முன்காலுள்ள இவற்றிற்கு வேண்டாமையின் அவ்வெலும்பு இவற்றில் வளராமல் மறைந்துவிடுதல்.
# குளம்பிகள்

## வகைகள்

இந்த அங்குலேட்டாக் கூட்டங்களெல்லாம், வெவ்வேறு தனித்த வரிசைகளாக வைத்தெண்ணத்தக்கவை. மெய்யான குளம்புகளுள்ள குதிரையும் மாடும்கூடப் பாலூட்டி அடிக்கிளையிலிருந்தே வேறு வேறு கிளைகளாகத் தோன்றி வந்துள்ளன. பசுவானது, குதிரைக்கு எவ்வளவு நெருங்கியுள்ளதோ, அவ்வளவே புலிக்கும் நெருங்கியுள்ள தென்க. பசு, குதிரை ஆகிய இவ்விரண்டு விலங்குகளாலும் குறிக்கப்பெறும் இரண்டு குளம்பி வரிசைகளுள்ளும் உள்ள வேறுபாடுகளாவன
# குளம்பிகள்

## வகைகள்

### இரட்டைக் குளம்பிகள்

இரட்டைக் குளம்பிகள் (ஆர்ட்டியோடாக்ட்டிலா ) என்பது பன்றி, ஒட்டகம், குறும்பன்றி, அசைபோடு விலங்குகள் ஆகியவை அடங்கிய வரிசை. இவ்விலங்கு களில் கால்களின் மூன்றாம் நான்காம் விரல்கள் இரண்டும் சமமாக வளர்ந்திருக்கும். காலின் சமச்சீர்த்தளம் அவ்விரண்டு விரல்களுக்கும் இடையிற் செல்லும். முன் கடைவாய்ப்பற்களும் கடைவாய்ப்பற்களும் சாதாரணமாக வேறுபட்டிருக்கும். ஆனால் அவை மொட்டையான அல்லது கூர்மையான பல முகடுகள் உள்ள கூழை முகட்டுப்பற்கள் (Bunodont) அல்லது வளைவான முகடுகளுள்ள பிறைமுகட்டுப்பற்கள் (Selenodont), மார்பிலும் இடுப்பிலும் சேர்ந்து பத்தொன்பது முள் ளெலும்புகளுள்ளவை, இரைப்பையானது சிக்கலான மூன்று அல்லது நான்கு அறைகளாகப் பிரிந்த அமைப் புள்ளது. சீக்கம் (Caecum) என்னும் பெருங்குடல்வாய் வளர்ச்சி சிறிதாக இருக்கும். பால் சுரக்கும் தனங்கள் சிலவே தொடையிடுக்கில் (Inguinal) மடியாக இருக் கும் அல்லது பலவாகி வயிறு நெடுக (Abdominal) இருக்கும். தலையின் நெற்றியெலும்புகளிலிருந்து எலும்பு வளர்ச்சிகள் சாதாரணமாக வளர்ந்திருக்கும்.
# குளம்பிகள்

## வகைகள்

### ஒற்றைக்குளம்பிகள்

க் குளம்பு|]]
ஒற்றைக்குளம்பிகள் (பெரிஸ்ஸோடாக்ட்டிலா) என்பது டாப்பிர், காண்டாமிருகம், குதிரைகள் ஆகியவை அடங்கிய வரிசை. இவ்விலங்குகளில் மூன்றாம் விரலே பாதத்தின் நடுவில் அமைந்திருக்கும். அதுவே மிகப் பெரியது. காலின் சமச்சீர்த்தளம் அதன் நடுவே செல்லும். அதாவது அந்த நடுக்கோடு மூன்றாம் விரலை இரண்டு சமபாகங்களாக நீளவாட்டில் பகுக்கும், முன் கடைவாய்ப் பற்கள் கடைவாய்ப் பற்களையே ஒத்திருக்கும். அவற்றிலெல்லாம் முகடுகள் வரம்பு வரம்பாக அமைந்திருக்கும். அதனால் அவை வரப்பு முகட்டுப் பற்கள் (Lophodont) எனப்படும்.  
மேலும் இவற்றின் சிகரம் மிக உயரமாகவும், சிகரமும் வேரும் சேருமிடமாகிய கழுத்து, பற்குழிக்குள்ளே ஆழ்ந்துமிருக்கும். ஆதலால் இது ஆழ்பல் (Hypsodont) எனப்படும். மார்பிலும் இடுப்பிலும் சேர்ந்து இருபத்து மூன்று முள்ளெலும்புகள் இருக்கும். இரைப்பை எளிதான அமைப்புள்ளது. ஒரே அறையுள்ளது, சீக்கம் பெரியது. பித்தப்பை இருப்பதில்லை. தனங்கள் தொடையிடுக்கில் இருக்கும். நெற்றியெலும்புகளில் வளர்ச்சிகள் இருப்பதில்லை.
# குளம்பிகள்

## வகைகள்

### ஒற்றுமைகள்

இவ்விரண்டு வரிசைகளிலும் காணும் ஒற்றுமைகளில் சில வருமாறு: இவையெல்லாம் தரையில் வாழ்வன. முழு அடியும் நிலத்தில் பொருந்தாதவை. விரல்களைக் குளம்பு மூடியிருக்கும். வேலை செய்யக்கூடியனவான விரல்கள் நாலுக்கு மேல் ஒரு காலில் என்றும் இருப்பதில்லை. இக்காலத்து விலங்குகளில் முழுமுதிர்ச்சியுள்ளவையில் காறையெலும்பு இருப்பதில்லை. மூளையில் மடிப்புக்கள் நன்றாக உண்டாகியிருக்கும்.  
ஆர்ட்டியோடாக்ட்டிலா வரிசையில் சூயினா,தைலோப் போடா, திராகுலினா, பெக்கோரா என்று நான்கு துணை வரிசைகள் உண்டு. இவை நான்கையும் இணைக்கும் அமைப்புக்களுள்ள பாசில் விலங்குகள் உண்டு.
# குளம்பிகள்

## சூயினா

ஹிப்போப்பாட்டமஸ், பன்றி, பெக்காரி ஆகியவை அடங்கியது. மூன்றாம் நான்காம் விரல்களுக்குரிய உள்ளங்கை, உள்ளங்கால் எலும்புகள் முற்றிலும் நன்றாகச் சேரவில்லை. பெருங்குழாய் எலும்பாக (Cannon bone) அவை இன்னும் ஆகவில்லை.  
ஹிப்போப்பாட்டமஸ் என்னும் நீர்க் குதிரை மிகப் பெரிய ஆப்பிரிக்க விலங்கு. பகலில் ஆற்றிலும் ஏரியிலும் நீரில் நீந்தியும் அழுந்தியும் பெரும்பாலும் மறைந்து வாழும். இரவில் நிலத்தின்மேல் வந்து புல்லும் தழையும் மேயும், தோல் மிகத் தடித்தது. மயிர் மிகக் கொஞ்சமே. முன்முகம், தலை, கழுத்து, வால் ஆகியவற்றில் மட்டும் உண்டு. ஒவ்வொரு காலிலும் நான்கு விரல்கள் உண்டு. அவை நாலும் நிலத்தைத் தொடும். முன்பற்களுக்கு வேர் இல்லை. அவை வளர்ந்து கொண்டே இருக்கும். வளைவான பெரிய கோரப்பற்களும் அப்படியே, இரைப்பையில் மூன்று அறைகள் உண்டு, சீக்கம் இல்லை.  
சூயடீ பன்றி கிழக்கு அர்த்தகோளத்துக்குரியவை. முன் முகம் (Snout) அசையக்கூடியது. மூக்குத் தொளைகள் முகத்தின் முனையில் இருக்கும். கால்கள் மெல்லியவை, நான்கு விரல்கள் நன்றாக வளர்ந்திருக்கும்; எனினும் இரண்டாம் ஐந்தாம் விரல்கள் நடக்கும்போது நிலத்தில் படிவதில்லை. முன்பற்களுக்கு வேர் உண்டு. மேல்தாடையிலுள்ள கோரப்பல் பக்கம் நோக்கியாவது மேல்னோக்கியாவது வளைந்து வளரும். இரைப்பை எளிதானதே எனினும் அதன் இதய (Cardiac) பாகம் ஒரு பைபோலச் சிறு பைகளுடன் அமைந்திருக்கும். சீக்கம் உண்டு. சூஸ் (பன்றி) பாபிரூசா, பாக்கோக் கீரஸ் என்பவை முக்கிய சாதிகள்.  
அமெரிக்காவில் வாழும் பெக்காரி என்னும் சிறு விலங்குகள் பன்றிபோன்றவை, முன்காலில் நான்கு விரலும் பின்காலில் மூன்று விரலும் உள்ளவை, இரைப்பை சிக்கலானது.
# குளம்பிகள்

## துணைவரிசை

துணைவரிசை தைலோப்போடா, ஒட்டகக் குடும்பம் அடங்கியது, கிழக்கர்த்தகோளத்தில் ஒட்டகங்களும், அமெரிக்காவில் லாமாக்களும் உண்டு. கால்கள் நீண்டவை. விரல்களின் முனைகளில் குளம்பு முற்றிலும் மூடியிராது. குறைவாக இருக்கும். இவ்விலங்குகள் விரல்களின் நடு எலும்புகளைச் சூழ்ந்துள்ள தோல்மெத்தையை ஊன்றி நடக்கும். தொடையெலும்பு மிக நீண்டு நேராக இருக்கும். முழங்கால் மிகத் தாழ்ந்திருக்கும், இரைப்பை மிகச் சிக்கலானது. ரூமென் என்னும் முதற்  
பகுதியிலே, சுரப்பித் திசுவாலான நீரறைகள் (Water cells) என்னும் பகுதிகள் இருக்கின்றன. இந்தக் குடும்பத்துப் பாலூட்டிகளின் சிவப்பு ரத்த அணு நீள்வட்ட வடிவாக இருக்கும். மற்றப்பாலூட்டிகளில் அது வட்டமாக இருக்கும். காமிலஸ் என்பது ஒட்டகம். ஆக்கீனியா என்பது லாமா, அல்ப்பாக்கா முதலிய வகைகளை யுட்கொண்டது.  
திராகுலினா என்பவை மிகச்சிறிய விலங்குகள், காலில் நான்கு விரல்களும் வளர்ந்திருக்கும். ஆனால் பக்க விரல்கள் சிறியவை. இந்தோ மலேயா, இந்தியா, இலங்கை ஆகிய நாடுகளில் வாழ்வன. ஆப்பிரிக்காவில் உள்ளது. நீரிலும் சேற்றிலும் வாழும் சிறு பிராணி,  
பெக்கோரா என்பவை மெய்யான அசைபோடும் விலங்குகள். மான், ஒட்டகச்சிவிங்கி, மாடு, ஆடு ஆகியவை அடங்கியது (பார்க்க: பெக்கோரா).  
பெரிஸ்ஸோடாக்ட்டிலா வரிசையில் டாப்பிர் குடும்பம் (நீர் யானை), குதிரைக் குடும்பம் (குதிரை, கழுதை, வரிக்குதிரை), காண்டாமிருகக் குடும்பம் (காண்டாமிருகம்) ஆகிய மூன்று குடும்பங்கள் இக்காலத்தில் உண்டு.
# பாபுல் மந்தபு

**பாபுல் மந்தபு நீரிணை** (அல்லது *பாப் அல்-மந்தப்*) *Bab-el-Mandeb* ( அரபு : &nbsp; , &nbsp; "Gate of Tears") என்பது அரேபிய தீபகற்பத்தில் உள்ள, யேமனுக்கும் ஆப்பிரிக்காவின் கொம்பில் உள்ள சீபூத்தீ மற்றும் எரித்திரியா ஆகியவற்றுக்கு இடையில் உள்ள ஒரு நீரிணை ஆகும். இது செங்கடலை ஏடன் வளைகுடாவுடன் இணைக்கிறது.
# பாபுல் மந்தபு

## பெயர்

கடலாழம் காட்டும் வரைபடம் ]]
அரேபிய தீபகற்பத்தை ஆபிரிக்காவின் கொம்பிலிருந்து பிரித்த ஒரு நிலநடுக்கத்தால் மூழ்கி இறந்தவர்களின் எண்ணிக்கையில் இருந்து, இந்த நீரிணையின் வழியில் கப்பல்களை செலுத்தலில் உள்ள ஆபத்துகளிலிருந்தோ அல்லது ஒரு அரபு செவிவழிக் கதையின் படி இந்த நீரிணை அதன் பெயரைப் பெற்றது.  
இதன் குறுக்கே உள்ள தூரம் யேமனின் இராசு மென்கெலியில் இருந்து சீபூத்தியில் உள்ள இராசு சியான் வரை சுமார் 20 மைல் (30 கி.மீ) ஆகும். பெரிம் தீவானது நீரிணையை இரண்டு தடங்களாகப் பிரிக்கிறது, அவற்றில் கிழக்கு, பாப் இசுகெண்டர் (அலெட்சாண்டரின் நீரிணை) என அழைக்கப்படுகிறது, இது 2 மைல் (3 &nbsp; கி.மீ.) அகலம் மற்றும் 16 பாகம் (30 மீ) ஆழம் கொண்டது. அதேசமயம் மேற்கு, அல்லது டாக்- எல்-மயூன், சுமார் 16 மைல் (25 கி.மீ) அகலமும் 170 ஆழம் (310 மீ) ஆழமும் கொண்டது. சீபூத்தியின் கடற்கரைக்கு அருகில் " ஏழு சகோதரர்கள் " என்று அழைக்கப்படும் சிறிய தீவுக் கூட்டம் உள்ளது. கிழக்கு தடத்தில் உள்நோக்கி ஒரு மேற்பரப்பு நீரோட்டம் உள்ளது, ஆனால் மேற்கு தடத்தில் வலுவான வெளிப்புறமாக கீழ்நீரோட்டம் உள்ளது. கடந்த 100,000 ஆண்டுகளில், கடல் மட்டத்தின் ஏற்ற இறக்கங்கள் போன்றவை நீரிணை உருவாகவும், மூடவும் காரணமாக ஆயின. நவீன மனிதரின் ஆப்பிரிக்கத் தோற்றக் கருதுகோளின் படி, பாப்-எல்-மண்டேப்பின் நீரிசந்திகள் நவீன மனிதர்களின் ஆரம்பகால இடப்பெயர்வுகளுக்கு சாட்சியாக இருக்கலாம். அப்போது பெருங்கடல்கள் மிகவும் ஆழம் குறைந்தவையாக இருந்தன. மேலும் நீரிணையானது மிகுந்த ஆழமற்றோ அல்லது வறண்டதாக இருந்தது என்று கருதப்படுகிறது. இது ஆசியாவின் தெற்கு கடற்கரையில் தொடர்ச்சியான இடப்பெயர்வுகளை அனுமதித்தது.  
எத்தியோப்பியன் ஆர்த்தடாக்ஸ் தேவாஹெடோ சர்ச் பாரம்பரியத்தின்படி, செமடிக் கீஸ் மொழி பேசுபவர்கள் துவக்கத்தில் ஆப்பிரிக்காவிற்கு குடியேறியதற்கு பாப்-எல்-மண்டேப்பின் நீர்சந்திகளே உதவியாக இருந்தன. இது ஏறக்குறைய கிமு 1900 காலக்கட்டத்தில் நடந்தது. ஏறக்குறைய இதேகாலக்கட்டத்தில் எபிரேய யூதரின் சிறப்புக்குரிய மூதாதையருள் ஒருவரான யாக்கோபின் இப்பகுதியை கடந்து சென்றுள்ளார். அக்சும் பேரரசு ஆப்பிரிக்காவின் கொம்பில் ஒரு முக்கிய பிராந்திய சக்தியாக இருந்தது. இஸ்லாத்தின் எழுச்சிக்கு சற்று முன்னர் ஹிமாரிய இராச்சியத்தை கைப்பற்றுவதன் மூலம் அது தனது ஆட்சியை நீரிணை முழுவதும் நீட்டித்தது.  
பிரித்தானிய கிழக்கிந்திய நிறுவனம் தனது பிரித்தானிய இந்தியப் பேரரசின் சார்பாக 1799 இல் ஒருதலைப்பட்சமாக பெரிம் தீவைக் கைப்பற்றியது. பிரிட்டன் அரசாங்கம் 1857 ஆம் ஆண்டில் அதன் உரிமையை மீண்டும் வலியுறுத்தியதுடன், 1861 ஆம் ஆண்டில் அங்கு ஒரு கலங்கரை விளக்கத்தை அமைத்தது, இதைப் பயன்படுத்தி செங்கடல் மற்றும் சூயஸ் கால்வாய் வழியாக இருந்த வர்த்தகப் பாதைகளை கட்டுப்படுத்தியது. மத்திய கிழக்கு அபிவிருத்தி எல்.எல்.சி செங்கடலைக் கடந்து செல்லும் இந்தப் பாலத்தை நிர்மாணிக்க நோட்டீஸ் அனுப்பியுள்ளது, இது உலகின் மிக நீண்ட தொங்கு பாலமாக இருக்கும். டென்மார்க்கைச் சேர்ந்த கட்டிட நிறுவனங்களான டிஸ்ஸிங் + வீட்லிங் உடன் இணைந்த பொறியியல் நிறுவனமான சி.ஒ.டபிள்யூ க்கு ஒதுக்கப்பட்டுள்ளது. இத்திட்டத்தின் முதல் கட்டம் தாமதமாகிவிட்டது என்று 2010 இல் அறிவிக்கப்பட்டது, ஆனால் 2016 ஆம் ஆண்டின் நடுப்பகுதிவரை இந்த திட்டம் குறித்து எதுவும் கேட்கப்படவில்லை.
# பாபுல் மந்தபு

## துணைப்-பிராந்தியம்

அரபு கைட்டமைப்பில் பாப்-எல்-மண்டேப் பகுதி ஒரு துணைப் பகுதியாகும், இதில் சீபூத்தி, ஏமன் மற்றும் எரிட்ரியா ஆகியவை அடங்கும்.
# பாபுல் மந்தபு

## துணைப்-பிராந்தியம்

### விளக்கக் குறிப்புகள்

| நாடு | பகுதி
(கி.மீ <sup>2</sup> ) | மக்கள் தொகை
(2016 est. ) | மக்கள் அடர்த்தி
(ஒரு கி.மீ <sup>2 க்கு</sup> ) | தலைநகரம் | மொத்த உள்நாட்டு உற்பத்தி (பிபிபி) $ எம் அமெரிக்க டாலர் | மொத்த உள்நாட்டு உற்பத்தி (பிபிபி) $ அமெரிக்க டாலர் |
| --- | --- | --- | --- | --- | --- | --- |
| சீபூத்தீ | 23.200 | 846.687 | 37.2 | சீபூத்தி நகரம் | $ 3,327 | $ 3,351 |
| எரித்திரியா | 117.600 | 6.380.803 | 51.8 | அஸ்மாரா | $ 9,121 | $ 1,314 |
| யெமன் | 527.829 | 27.392.779 | 44.7 | சனா | $ 58.202 | $ 2,249 |
# பாபுல் மந்தபு

## மக்கள் தொகை மையங்கள்

பாப்-எல்-மண்டேப்பின் சீபூத்திடயன் மற்றும் யேமன் பக்கங்களிலும் மிக முக்கியமான ஊர்கள் மற்றும் நகரங்கள் உள்ளன.
# ஜெமினி (2002 தெலுங்கு திரைப்படம்)

***ஜெமினி*** (Gemini) 2002 ஆம் ஆண்டில் வெளியான இந்தியத் தெலுங்கு- மொழி அதிரடித் திரைப்படம் ஆகும். இத்திரைப்படத்தை சரண்இயக்கியுள்ளார். இத்திரைப்படத்தை எம். சரவணனால் ஏவிஎம் நிறுவனத்தால் தயாரிக்கப்பட்டது. இத்திரைப்படத்தில் வெங்கடேஷ் மற்றும் நமிதா கபூர் (நடிகை) முன்னணி கதாபாத்திரங்களில் நடித்துள்ளனர். ஆர். பி. பட்நாயக் இசையமைத்துள்ளார். இது *ஜெமினி தமிழ் திரைப்படத்தின்* மறு உருவாக்கம் ஆகும். தமிழ் திரைப்படம் வெளியான அதே ஆண்டில் இத்திரைப்படமும் வெளியானது.
# ஜெமினி (2002 தெலுங்கு திரைப்படம்)

## கதைக்களம்

இத்திரைப்படத்தின் கதையானது விசயவாடாவில் வசிக்கும் ஜெமினி(வெங்கடேஷ்) மற்றும் லட்டா(கலாபவன் மணி) ஆகிய இரண்டு சமகால இரவுடிகளைச் சுற்றிச் சுழல்கிறது. ஜெமினியின் நண்பன் லட்டாவின் நண்பனால் கொல்லப்படுகிறார். அதன் பிறகு ஜெமினியும் அவனது குழுவினரும் இணைந்து தங்கள் நண்பனைக் கொன்றவனைத் தேடிப்பிடித்து கொலை செய்கின்றனர். இந்த சம்பவம் இருவருக்குமிடையேயான பகையின் தொடக்கமாக மாறுகிறது.  
இதற்கிடையில், ஜெமினி மனீசா நட்வர்லாலைச் (நமிதா) சந்தித்து காதலில் விழுகிறார். அவளுடைய அன்பைப் பெறுவதற்காக ஜெமினி அவளின் வகுப்புத் தோழனாகும் பொருட்டு ஒரு மாலை நேரக் கல்லூரியில் சேர்கிறார். உண்மையில் அளளும் கூட ஜெமினியுடன் காதலில் விழுகிறாள்.  
ஜெமினி மற்றும் லட்டா ஒரு சந்தை பேரத்தில் எதிரெதிர் சந்திக்கின்றனர். ஜெமினி தனது புத்திசாலித்தனமான தந்திரங்களால் லட்டாவைத் தோற்கடிக்கிறார். இதிலிருந்து ஜெமினியின் மீதான கவர்ச்சி அதிகரிக்கிறது. இதற்கிடையில், விஜயவாடாவிற்கு புதிய காவல் துறை ஆணையராக நரேந்திர சௌத்ரி (முரளி (மலையாள நடிகர்)) பதவியேற்கிறார். அவர் ஜெமினி மற்றும் லட்டா இருவரையும் கைது செய்கிறார். அவர்களுக்கிடையே உள்ள பகையைப் புரிந்து கொண்டு இருவரும் ஒருவரையொருவர் அடித்துக் கொண்டு சாகட்டும் என்றும் அதன் மூலம் இரவுடி கலாச்சாரம் ஒழியட்டும் என்ற நோக்கத்தோடு இருவரையும் தனியான ஒரே அறையில் அடைக்கிறார். ஆனால், மாறாக, ஜெமினி லட்டாவை சம்மதிக்கச் செய்து நரேந்திர சௌத்ரியிடம் தாங்கள் திருந்தி இயல்பாக வாழ ஒரு வாய்ப்பளிக்குமாறு வேண்டுகின்றனர். ஜெமினியின் இந்த யோசனையானது வெற்றிபெற்று இருவருக்கும் திருந்தி வாழ ஒரு வாய்ப்பு வழங்கப்படுகிறது. ஜெமினி தனது வாழ்க்கையை மாற்றிக் கொள்கிறார். ஆனால், லட்டா தனது வாழ்க்கையை மாற்றிக் கொள்ளவில்லை. அவர் ஜெமினியைத் தொடர்ந்து வம்புக்கிழுக்கிறார். தனது தொழிலுக்கு ஜெமினி உதவி செய்ய வேண்டும் எனவும் விரும்புகிறார்.ஆனால், ஜெமினி மாறாக லட்டாவின் நடவடிக்கைகள் குறித்து நரேந்திர சௌத்ரிக்கு தெரிவிக்கிறார். இதன் காரணமாக லட்டா கைது செய்யப்படுகிறார். இதற்கிடையில், ஜெமினி மனீஷாவுடன் இணைய முயற்சிக்கிறார். மனீஷாவும் அவரது மாற்றத்தைக் கண்டு ஜெமினியை மன்னிக்கிறார்.  
சில மாதங்களுக்குப் பிறகு, சௌத்ரி ஆந்திரப் பிரதேசத்தின் காவல்துறை இயக்குநராக பதவி உயர்வு பெற்று மாறுதலில் சென்று விட புதிய காவல் துறை ஆணையராக குமாரசாமி, (கோட்டா சீனிவாச ராவ்) பணியில் சேருகிறார். ஆனால், ஜெமினியின் கெட்ட நேரத்திற்கு குமாரசாமி ஊழல் பேர்வழியாக இருக்கிறார். அவர் லட்டாவை சிறயைில் இருந்து விடுவிக்கிறார். இப்போது லட்டாவும், காவல்துறை ஆணையரும் அவரை இரவுடித் தொழிலில் மீண்டும் இறங்க ஜெமினியை நிர்ப்பந்திக்கின்றனர். ஆனால், ஜெமினி, அவர் இன்னும் அவர்களிடமிருந்து விலகி விடவே விரும்புகிறார்.  
ஜெமினியைத் தொடர்ந்து வற்புறுத்தும் விதமாக ஜெமினியின் வலது கரமாக விளங்கும் நண்பனை லட்டா கொலை செய்கிறார். பிறகு, இறுதிக்கட்டத்தில் ஜெமினி ஒரு தந்திரம் செய்து குமாரசாமியை லட்டாவைக் கொல்வதற்காகப் பயன்படுத்துகிறார். குமாரசாமி போக்குவரத்துக் காவல் துறை இயக்குநராக மாற்றப்படுகிறார். விஸ்வநாத் புதிய காவல்துறை ஆணையராகப் பதவியேற்கிறார். மனீஷாவுடன் புதிய வாழ்க்கையைத் தொடங்குகிறார்.
# உருது கவிஞர்

**உருது கவிஞர்** இந்தியாவில் வளர்ந்தோங்க, இசுலாமிய மன்னர்களே காரணம் என்பர். தக்காணத்தில் இந்துக்களும் முஸ்லிம்களும் நண்பர்களாக வாழ்ந்தது, அரசாங்க அலுவல்களில் இந்துக்கள் மிகுதியாக இடம் பெற்றது, கணக்குக்கள் சுதேச மொழியில் எழுதப்பெற்றது, முஸ்லிம் அரசர்கள் சுதேசமொழிக்கு ஆதரவு அளித்தது ஆகிய இவை அனைத்தும் சேர்ந்து தக்காண உருது மொழியை வளர்க்கவும், இலக்கியச் சாதனமாகச் செய்யவும் உதவின. கோல்கொண்டாவில் அரசாண்ட முஸ்லிம் மன்னர் வமிசத்தினருள் இறுதியில் ஆண்ட நால்வரும் கல்வியையும் புலமையையும் ஆதரித்ததுடன் சிறந்த கவிஞர்களாகவுமிருந்தனர். முகம்மது குலீகுதுப்ஷா (1580-1611) வினுடைய குல்லியாத் என்னும் பாடல் திரட்டு அவருடைய பலதிறப்பட்ட மேதையைத் தெரிவிப்பதற்குத் தக்க சான்றாக இருந்துகொண்டிருக்கிறது. இறுதியாக ஆண்ட இந்த நான்கு மன்னர்களுடைய காலத்தில் முல்லா வஜ்ஹீ, முல்லா கவாசி, முல்லா இப்ன் - நஷாதி, முல்லா குதுபி, ஷேக் அகமது ஜுனைதி போன்ற பல சிறந்த கவிஞர்கள் வாழ்ந்துவந்தனர்.
# உருது கவிஞர்

## அரசப் பரம்பரைக் கவிஞர்

பிஜாப்பூர் அரசர் II-ம் -அலி ஆதில்ஷாவின் சமஸ்தானத்தில், முல்லா நுஸ்ரதி (இ. 1683) மிகச் சிறந்த கவிஞராக இருந்தார். அவர் குல்ஷனெ இஷ்க், அலிநாமா, குல்தஸ்த-ஏ-இஷ்க் என்னும் மூன்று பெரிய கதைகள் இயற்றியுள்ளார். அவர் கற்பனை ஆற்றலிலும் புதிய கருத்துக்களிலும், சொற் சுவையிலும் சிறந்தவராக இருந்தார். ஹாஷிமி (இ. 1679) மற்றொரு பெரிய கவிஞர்; எகிப்து அரசரின் மனைவியான ஜுலைக் காவையும் யூசுப்பையும் பற்றிய பிரசித்திபெற்ற கதையை, வைத்து யூசுப்-ஜூலைக்கா என்னும் பெயரால் காவியம் ஒன்று இயற்றியுள்ளார்.
# உருது கவிஞர்

## மஸ்னவி

தக்காணத்து மக்கள் பெரிதும் விரும்பிய கவிதை வகை மஸ்னவி என்பதாகும். பெரும்பாலும் கவிஞர்கள் அனைவரும் எத்தனை மஸ்னவிகள் இயற்ற முடியுமோ அத்தனை இயற்ற முயன்றனர். அவற்றுள் சில இப்போது கிடைக்கின்றன. அவற்றின் நடை இயற்கையானதாகவும் எளியதாகவும் சொல்வன்மை யுடையதாகவும் இருக்கின்றது. பிற்காலத்தில் கவிதைக்கு ஒவ்வாதவை என்று ஒதுக்கப்பட்ட, இந்திச் சொற்கள் இவர்கள் கவிதைகளில் நிறைந்துள்ளன. இந்த நிலையில் உருதுக்கவிதையின் *சாஸர் என்று கூறத்தக்க வலி* என்பவர் பிறந்து உருதுக்கவிதையை, உணர்ச்சிகளைத் தக்கவாறு வெளியிடத் தக்க இலக்கிய சாதனமாக்கினார். இவரே ரீக்தா என்னும் கவிதை இயற்றி, உருவாக்கின தந்தையாகக் கருதப்படுகிறார்.  
இவர் ஔரங்கபாத் என்னும் நகரில் 1668ஆம் ஆண்டில் பிறந்து, இருபதாவது வயதில் அகமதாபாத்துக்குச் சென்று, குஜராத்தில் வாழ்ந்த மௌலானா ஷா வஜிஹூத்தீன் என்னும் புலவருடைய மாணாக்கரானார். உருதுக் கவி புனையும் இயற்கை ஆற்றல் உடையவராயிருந்தார். அவர் இருமுறை டெல்லிக்குச் சென்றார். அப்போது அவருடைய கவிதைகள் வட இந்தியாவிலிருந்த பாரசீக, உருதுப்புலவர்களுடைய கருத்தைக் கவர்ந்தன. அதன் மேல் அவருடைய புகழ் நாடெங்கும் பரவியது. இதுவரை பாரசீக மொழியில் மட்டுமே கவிதை யாத்துவந்த கவிஞர்கள் உருதில் அழகான கவிதைகள் புனையத் தொடங்கினர். வலி அகமதாபாத்தில் 1744-ல் இறந்தார். இவரைப் பின்பற்றி வடநாட்டுக் கவிஞர்களாகிய ஷாஹதீம், ஷா முபாரக் ஆப்ரூ, சிராஜுதீன் அலி கான் ஆர்ஜு, முகம்மது ஷாக்கீர் நாஜி, மியான் ஷர்புதீன் மஸ்மூன் முதலிய பலர் அழகற்ற பல தக்காண உருதுச் சொற்களையும் சொற்றொடர்களையும் நீக்கிவிட்டுப் பண்டைப் பாரசீகச் சொற்களை மிகுதியாகச் சேர்த்து உருது மொழியை மெருகிட்டனர்.
# உருது கவிஞர்

## 18ஆம் நூற்றாண்டு

18ஆம் நூற்றாண்டில் ஒரு புதிய கவிதை உலகம் தோன்றிற்று. இதில் சிறப்புற்றவர்களா யிருந்தவர்கள் மீர் தகி மீர் (1724-1810), மீர்ஜா முகம்மது ரப்பி சௌதா (1713-80), காஜா மீர் தர்த் (1719-1785), மீர் ஹசன் (1736-1786) ஆவர். இவர்களுடைய கவிதையில் உயர்ந்த கருத்துக்களும், குறிக்கோள்களும், சிறந்த உணர்ச்சிகளும், நடை அழகும், சொற் சுவையும் நிரம்பியிருந்தன. கஜல்களும், கசீதாக்களும், மஸ்னவிகளும் மிகச் சிறந்த நிலை யடைந்தன. மீர் தகி மீர், மீர்தர்த் ஆகிய இருவரும்ர கஜல் இயற்றுவதிலும், சௌதா கசீதாக்கள் எள்ளித் திருத்தும் கவிதைகள் இயற்றுவதிலும் ஒப்பற்றவர்களாக இருந்தனர். மஸ்னவி செஹ்ரூல் பயான் என்னும் கவிதை புனைந்து மீர் ஹசன் புகழ் பெற்றார். அதன் நடை எளியதேயாயினும் மிகுந்த எழிலுடையது. மீர் தகி மீர் என்பவருடைய வாழ்க்கை மிகுந்த துன்பம் நிறைந்ததாயிருந்தது. அதனால் அவருடைய பாடல்களில் அவலச்சுவையே ததும்புகின்றது. *சௌதா* என்பவருடைய பாடல்களில் மகிழ்ச்சியும், நகைச்சுவையும் பொங்கிக் குமிழியிடுகின்றன. அவை அவருடைய இன்ப வாழ்க்கையைக் குறிப்பிடுவனவாகவுள்ளன. அவருடைய கசீதாக்களின் சொற்றொடர்கள் ஓவிய எழிலுடையன. அவருடைய நடை பெருமிதமுடையது. அவருடைய உவமைகள் மிகச்சிறந்தவை. காஜா மீர் தர்த் என்பவர் சூபீ மத குருவாயிருந்தார். அவருக்கு ஏராளமான மாணவர்களும் சீடர்களும் இருந்தனர். அவருடைய கஜல்கள் உயர்ந்த கருத்துக்களும், நல்லுணர்ச்சிகளும், மெருகிட்ட நடையும் உடையனவாக உள்ளன. இவர் சூபிமதத்தை விளக்கிச் சொல்வதில் மிகச் சிறந்தவராயிருந்தார்.  
சையது முகம்மது மீர்சோஜ் (1720-1798) டெல்லியில் பிறந்து, 1777-ல் துறவியாகி, இலட்சுமணபுரியில் வாழ்ந்து வந்தார். அவருடைய நடை பண்டை நடையை ஒத்தது. அவர் கஜல்கள் தவிர வேறு கவிதைகள் புனையவில்லை. அவருடைய குணத்திற்கு அவையே ஒத்தனவாக இருந்தன.
# உருது கவிஞர்

## டெல்லி நவாபுகள்

டெல்லியானது உருது இலக்கியம் வளரும் நகரமாயிருந்தபோதிலும், நாளடைவில் இலட்சுமணபுரியும் அத்தகைய நகரமாக ஆகிவந்தது. அவுது நாட்டுநவாபுக்கள் கல்வியையும் கலையையும் பெரிதும் ஆதரித்துவந்தார்கள். டெல்லியிலிருந்தும் பிற ஊர்களிலிலிருந்தும் வந்த கவிஞர்களைத் தங்கள் சமஸ்தானத்தில் ஏற்று மகிழ்ந்தார்கள். சௌதா, மீர்சோஜ், மீர் ஹசன் போன்றவர்களை மிகுந்த அன்போடு வரவேற்று, உபசரித்து, வேண்டிய பரிசில் அளித்தார்கள், டெல்லியில் பிற்காலத்திலிருந்த முஸ்ஹபி (1750-1820), ஜுரத் (இ. 1810), இன்ஷா (இ. 1817) முதலியோர் இலட்சு மணபுரியில் போய்த் தங்கியிருந்தனர், இலட்சுமணபுரியில் கவிதைக் கழகங்கள் தோன்றின. பிரபுக்களும் பொதுமக்களும் கவிதைகளைச் சுவைத்து மகிழ்வதில் ஆழ்ந்து போயினர். இன்ஷா என்பவர் மிர்ஜா சுலைமான் ஷிக்கோஹ் என்னும் பிரபுவிடம் சென்று, தம்முடைய வினயத்தாலும் சாதுரியப் பாடல்களாலும் அப் பிரபுவின் தயவைப் பெற்று, அவரால் அதுவரைப் போற்றப்பட்ட முஸ்ஹபி என்னும் கவிஞருடைய நிலையைப் பெற்றார். இதனால் அவ்விரு புலவர்களிடையே மிகுந்த மனக்கசப்பு உண்டாயிற்று. இருவரும் அவர்களுடைய சீடர்களும் ஒருவரையொருவர் திட்டியும் கேலி செய்தும் செய்யுள்கள் எழுதிக் கொட்டினர். பிரபுக்களும் பொதுமக்களும் இந்த விபரீத வேடிக்கைகளைக் கண்டு களிப்புற்றனர்.  
ஜுரஹத் கஜல்கள் செய்வதில், திறமையுடையவர் கசீதா போன்ற வேறுவகைப் பிரபந்தங்கள் செய்ய முயலவில்லை. அவர் காலத்தில் வாழ்ந்த மற்றப் புலவர்கள் தங்கள் செய்யுட்களைப் பாரசீக மொழியில் இயற்றினர். அக்காலத்து நவாபுக்களும் பிரபுக்களும் களியாட்டங்கள் அயர்ந்தபடியால் இவரும் அவற்றிற்கேற்ற காதற் கவிதைகளைச் செய்வதிலேயே பேர் பெற்றவராயிருந்தார். இந்த நிலையில் சஆதத்யார்கான் ரன்கீன் (1757-1855) என்பவரும், ஜான்சாகேப் என்று வழங்கிய மீர்யார் அலி கான் (இ. 1897) என்பவரும் ரீக்தி என்னும் புதுவகைக் கவிதையை இயற்றத் தொடங்கினர். ரன்கீன் இன்ஷாவின் நெருங்கிய நண்பராக இருந்தார். அவர் அழிகும் செல்வமும் வாய்ந்தவர் ; பரத்தையர், நடன மாதர்களிடையிலேயே அதிகமாகக் காணப்படுவார். ஜான் சாகேப் பெண்போல் உடை தரித்துப் பெண் குரலில் கவிஞர்கள் கூடிய அவையில் காதற் கவிதைகளைப் பாடுவார். இவருடைய கவிதைகளில் பெண்களின் உணர்ச்சிகள் மிகுதியாகக் காணப்படினும், அவை பெரியோர்களுடைய நன்மதிப்பைப் பெற முடியவில்லை.  
டெல்லியிலிருந்த கவிஞர்கள் உணர்ச்சிகளை எளிய சொற்களாலாய செய்யுட்களில் வெளியிட்டனர். அவர்களுக்குக் கருத்தும் உணர்ச்சியுமே தலையாயவை. அவற்றிற்குப் பிற்பட்டவையே சொல்லழகும் கற்பனை நயமும். ஆனால் இலட்சுமணபுரியிலிருந்த கவிஞர்கள், அவர்களுள்ளும் முக்கியமாக ஷேக் இமாம் பக் ஷ் நாசிக் (இ. 1838) என்பவரும் அவருடைய மாணவர்களும் சொல்லணியிலேயே தங்கள் கவனத்தைச் செலுத்தினார்கள். அவர்களுக்குக் கருத்து முதன்மையல்ல, நடையே முதன்மை . அதன் காரணமாகக் கவிதையானது இயற்கையாக நிகழாமல் செயற்கையாகவே ஆயிற்று. இக் கவிஞர்கள் உயர்வு நவிற்சி போன்ற அணிகளிலேயே திளைத்தார்கள்.
# உருது கவிஞர்

## உருது என்னும் பெயர்

*நாசிக்* என்பவர் அரபு, பாரசீகச் சொற்களில் மிகுந்த விருப்பமுடையவர். சில பண்டை இந்திச் சொற்களை, இவர் கவிதைக்கு ஏலாதவை என்று ஒதுக்கினார். பால், எண் போன்ற இலக்கண விஷயங்களில் இவர் மிகுந்த கவனம் செலுத்தினார். அவைபற்றிக் கண்டிப்பான விதிகளும் வகுத்தார். இவர் காலம் முதல்தான் உருது என்னும் பெயர் நன்றாக வழங்கலாயிற்று. உணர்ச்சிப் பாடல்களை ரீக்தா என்று கூறாமல் கஜல்கள் என்று கூறும் வழக்கமும் உண்டாயிற்று. நாசிக் கவிஞருக்குப் பல மாணவர்கள் இருந்தனர். அவர்களும் சிறந்த கவிதைகள் இயற்றியுள்ளனர். நாசிக் கவிஞர் முறையை ஏற்றுக்கொள்ளாதிருந்த பெரிய கவிஞர் காஜா ஐதர் அனி ஆத்தஷ் (இ-1846) ஆவர். இவருடைய மாணவர்களும் பலராவர். இந்தக் காலத்தில் தோன்றிய உணர்ச்சிக் கவிதைகளை இயற்றிய சிறந்த கவிஞர்களுள் ஒருவர் ஆத்தஷ். பொது மக்கள் பேசும் மொழியிலேயே இவர் கவிகள் செய்தார். ஆயினும் அவை ஆற்றலுடையனவாகவும் உணர்ச்சி ததும்புவனவாகவும் உள்ளன.  
அலி, ஹசன், ஹுசேன், அவர்களுடைய மக்கள் ஆகியோர் தங்கள் மதக் கொள்கையின் பொருட்டு இன்னல் பல அடைந்ததையும், உயிரை மனமுவந்து அளித்ததையும் எண்ணி முஸ்லிம்களுள் ஷியா வகுப்பினர் துக்கம் கொண்டாடுவது வழக்கம். ஆதலால் பிஜாப்பூரிலும், கோல்கொண்டாவிலும் அரசாண்ட ஷியா அரசர்களின் ஆதரவிலிருந்த ஷியா கவிஞர்கள் அவலச்சுவை நிறைந்த பாடல்களை ஏராளமாகப் பாடினர். இத்தகைய பாடல்களைச் செய்தவர்களுள் சிறந்தவர்கள் ஹாஷீம் அலி, இமாமி, ரஜா, சையது, குலாமி, காதிர் முதலியவர்கள். ஆயினும் இத்தகைய பாடல் வகை உச்ச நிலை எய்தியது அவுது நவாபுக்கள் ஷியாக்கள் ஆனபொழுது தான். துன்பம் கொண்டாடும் காலம் பத்து நாளிலிருந்து 40 நாள் என்று நீட்டிக்கப்பட்டது. இத்துக்கம் கொண்டாடுவது முகரம் என்னும் புனிதத் திங்களில் ஆனபடியால், அந்தத் திங்களில் இலட்சுமண புரி அரச சபையில் கேளிக்கை, விநோதங்கள் நின்று போகும். நாடெங்கும் மக்கள் கூட்டங்கூடித் துக்கம் கொண்டாடுவார்கள். அப்பொழுது அவலச்சுவை நிறைந்த இரங்கற்பாக்கள் ஹசன், ஹுசேன் இருவருடைய சாவையும் குறித்து இயற்றப்பட்டுப் பாடப்பெறும். அவுது மன்னர்களுள் இறுதியானவரான வாஜித் அனிஷா என்பவர் அக்காலத்தில் இத்தகையபாக்கள் செய்வதில் புகழ் பெற்றவராயிருந்த மீர் அலி அனீஸ் (1802-1874), சலாமத் அலி தபீர் (1803-1875) ஆகிய இருவரையும் அழைத்து, அவர்களுடைய கவிதைகளைப் பாடச்சொல்லிக் கேட்பார்.
# உருது கவிஞர்

## வரகவி

இவ்விருவரிலும் அனீஸ் என்பவரே உயர்ந்தவர் ; வரகவியுமாவர். கவிதை இயற்றுவது அவருடைய குடும்ப மரபு. அவருடைய பாட்டனார் காலத்திலிருந்து அவருடைய பேரன் காலம் வரை அவருடைய குடும்பத்தினர் பலரும் சிறந்த இரங்கற்பாக்கள் செய்துளர். அதனுடன் அனீஸ் இயற்கைக் காட்சிகளையும் போர்களையும் உள்ளக்கிளர்ச்சிகளையும் சித்திரிப்பதில் அற்புத ஆற்றல் படைத்தவர். ஆனால் தபீர் போல் புலமை வாய்ந்தவரல்லர், தபீரின் கவிதை கற்பனையும் அணி அலங்காரமும் சொல்லடுக்குக்களும் நிரம்பியதாகும். அனீஸிடம் சொல்வன்மையையும் தபீரிடம் பெருமிதத்தையும் காணலாம். இவ்விருவரும் உருது மொழிக்குச் செய்துள்ள பணி அளவிடற்பாலதன்று. இவர்கள் இயற்றிய இலட்சக்கணக்கான ஈரடிச் செய்யுட்கள் பல விதமான சொற்களையும் சொல்லாட்சிகளையும் கையாண்டு உருதுச் சொல்வளத்தைப் பெருக்கியுள்ளன.  
இரங்கற்பாக்களை இயற்றுவதில் சிறப்புற்றிருந்த மற்றொரு கவிஞர் குடும்பம் மிர்ஜா உன்ஸ் என்பவருடையதாகும். அவருடைய மக்களும் பேரன்மாரும் மிகச்சிறந்த இரங்கற்பாக் கவிஞர்களாகப் போற்றப்பட்டனர். இந்த இரங்கற்பாக் கவிஞர்கள் உருதுக் கவிதா உலகத்தில் புதியதோர் கட்டத்தைத் தோற்றுவித்தனர். இயற்கைக் காட்சிக் கவிதைகள் எழுதிய பெருமை இவர்களையே சாரும். இக்கவிதைகள் இயற்றியவருள் சிறந்தவர் அக்பராபாதிலிருந்த முகம்மது நஜீர் என்பவராவர். இவர் இளவயதில் தூர்த்தராயிருந்து, பின்னால் அறநெறி நின்றார். இவர் இந்திய விஷயங்களை மட்டும் எழுதிய இந்தியக் கவிஞராவர். இவர் இந்துக்களுடைய விழாக்களையும் முஸ்லிம்களுடைய விழாக்களையும்பற்றி மிக அழகான பாடல்கள் இயற்றியுளர். இவர் இந்தி சொற்களையும் சொல்லாட்சிகளையும் ஏராளமாகக் கையாண்டுளர். இவர் இந்துக்கள் முஸ்லிம்கள் இரு வருடைய நட்பையும் பெற்றிருந்தார்.
# உருது கவிஞர்

## மொகலாயப் பேரரசில்

உருதுக் கவிஞர்கள் டெல்லியைவிட்டு நீங்கிய பின் அங்கு உருதுக் கவிதைகள் எழுதுவது குன்றியிருந்தது. ஆனால் மொகலாயப் பேரரசின் இறுதிக்காலத்தில் அது செழித்தோங்கக் தலைப்பட்டது. II-ம் ஷா ஆலம், II-ம் அக்பர்ஷா, II-ம் பகதூர்ஷா ஆகியோர் கவிஞர்களாயிருந்தனர். காசிம், மம்நூன், ஹஸ்ரத் பேதார், ஜியா போன்ற பல கவிஞர்கள் தோன்றியிருந்தனர், II-ம் பகதுர் ஷா காலத்தில் மூன்று சிறந்த கவிஞர்கள் இருந்தார்கள். ஷேக் இப்ராகிம் சௌக் (இ, 1855) டெல்லி இறுதி மன்னரான ஜபரின் கவிதா குருவான நசீர் என்பவருடைய மாணவராயிருந்தார். இவர் அசதுல்லா கான்காலிப் (1787-1869), ஹக்கீம் மோமின்கான் மோமின் (1800-1851) ஆகிய மற்ற இரு கவிஞர்களைப்போல் புலமையுடையரல்லர். ஆயினும் இவருடைய சொல்வளம் இணையற்றதாகும். இவர் அழகான எளிய சொற்களையே தம்முடைய செய்யுட்களில் பெய்தார். காலிப் எண்ணங்களின் ஏற்றத்திலும் கற்பனை மிகுதியிலும் சிறந்தவர். அவருடைய கவிதைகள் சுருங்கியும் சொந்த ஆக்கமாகவும் இருந்தன. மிகச் சுருங்கியிருத்தலால் எல்லோர்க்கும் எளிதில் பொருள் விளங்குவதில்லை. மோமின் புதுப்புது உவமைகளைக் கையாண்டார். பெரிய கருத்துக்களைச் சிறு செய்யுளில் அடக்கிக் கூறுவதால் இவருடைய செய்யுட்கள் கற்கக் கடினமாகவுள்ளன. ஆயினும் இந்த மூன்று கவிஞர்களும் உயர்ந்த கருத்துக்களும் நிறைந்த கற்பனையும் எளிய நடையும் உணர்ச்சிப் பெருக்குமுடைய இக்காலத்து உருதுக் கவிதைக்கு அடிகோலியவராவர்.  
வாஜித் அலிஷாவும், பகதுர் ஷா ஜபரும் அரசுரிமையை இழக்க நேரிட்ட பின்னர் டெல்லியும் இலட்சுமணபுரியும் இலக்கிய நகரங்களாக இருந்தமை மாறியது. புலவர்களும் கவிஞர்களும், ராம்பூர், ஐதராபாத், கல்கத்தா, பருக்காபாத், பாடலிபுரம் முர்ஷிதாபாத், போபால் போன்ற நகரங்களுக்குச் சென்று குடியேறினர். ராம்பூர் நவாபுகள் கவிஞர்களுக்குப் பேராதரவு அளித்தனர். அவர்களால் போற்றப்பட்டோரில் சிறந்தவர் அமீர் மீனாயீ (1820-1900), தாக் (1831-1905), இலட்சுணபுரி ஜலால் (1836-1909), தஸ்லீம் (1820 -1911) ஆவர். தாக் என்பவர் இறுதிக்காலத்தில் ஐதராபாத்துக்குப் போய் ஆறாம் நிஜாமின் அரசவைக் கவிஞராக இருந்தார். அவர் காதற் கவிதைகள் புனைவதில் கைதேர்ந்தவர். அமீர் மீனாயீ நடையழகு மிக்க நீண்ட காவியங்கள் இயற்றுவதில் திறமையுடையவர் , தாக் எளிய நடையும் அவலச் சுவையும் பெற்று மிளிர்ந்த உணர்ச்சிக் கவிதைகள் உண்டாக்குவதில் உயர்ந்தவர்.
# உருது கவிஞர்

## ஆங்கிலத் தொடர்பு

ஆங்கல மக்களுடனும் ஆங்கில இலக்கியத்துடனும் ஏற்பட்ட தொடர்பு, உருது மொழியிலும் இலக்கியத்திலும் பெரிய மாறுதல்களை உண்டாக்கிற்று. தற்கால உருதுக் கவிதையை உருவாக்கிய மௌலானா அல்தாப் ஹுசேன் ஹாலி (1837-1914) என்பவரும், மௌலானா முகமது ஹுசேன் ஆஜாத் (1836-1910) என்பவரும் ஆங்கில நூல்களின் மொழிபெயர்ப்புக்கள் வாயிலாக, ஆங்கில இலக்கியத்தின் அழகுகளை நன்கு உணர்ந்தவர்கள். அவர்கள் லாகூரில் கல்வித்துறைத் தலைவராயிருந்த கர்னல் ஹோல்ராயிடு என்பவரிடம் பணிசெய்யும் பேறு பெற்றிருந்தார்கள். அத்தலைவர் விருப்பப்படி அவர்கள் 1874-ல் ஒரு கவிஞர் கழகம் கூட்டி, அதில் கவிஞர்களை, முன்போல் செய்யுளின் அடி ஒன்றின் பாதியைக் கொடுத்து, எதுகைக்கும் சந்தத்துக்கும் தக்கவாறு முழுச் செய்யுளை இயற்றித் தரும் வழக்கத்தை விட்டுவிட்டு, இனிமேல் பல பொருள்களைப் பற்றிக் கவிதைகள் செய்யுமாறு வேண்டிக்கொண்டார்கள்.  
ஹாலி மூடநம்பிக்கை , நடுநிலைமை, அருள், கடவுள், மழை போன்ற பல பொருள்களைப்பற்றிக் கவிதைகள் செய்து வழிகாட்டினார். இந்தப் புதிய இயக்கம் நாடோறும் வலுப்பெற்று வளர்ந்து வந்தது. இதன் காரணமாக உருதுக் கவிதையை, ஆங்கில முறையைத் தழுவிக் கற்பனை, கருத்து, நடை முதலியவற்றில் செழித்தோங்குமாறு பணிசெய்த கவிஞர்களுள் சிறந்தவர்கள் மௌலானா இஸ்மாயில் (1844-1917), முன்ஷி துர்க்கா சகாய சரூர் (1876-1910) நௌபாத்ராய நஜர் (1866-1923), பண்டிட் பிரிஜ் நாராயண் சக்பஸ்து (1882 - 1926), அக்பர் ஹுசேன் அக்பர் (1846-1921), டாக்டர் ஷேக் முகம்மது இக்பால் (1875 -1938) ஆகியவராவர். ஹாலி முஸ்லீம் மக்களிடையே மேனாட்டுக் கல்வியையும் பண்பாட்டையும் பரவச் செய்தார். அக்பர் மேனாட்டுக் கல்வியின் வாயிலாக முஸ்லிம் சமூகத்தினிடையே நுழைந்துவிட்ட சமூக, அரசியல், பண்பாட்டுத் தீமைகளை நகைச்சுவையுடன் கண்டித்தார். இக்பால் மேனாட்டுக் கருத்துக்கள், பண்பாடு முதலியவற்றை மதிப்பிட்ட பெரியார்களில் மிகச் சிறந்தவர். அவர் கீழ்நாட்டு மக்களுடைய குறைகளையும் உணர்ந்து கண்டித்தார். அவர் விடுதலையில் பெரிதும் விருப்பமுடையவர். அவர் விடுதலை, அமைதி, சகோதரத்துவம். சமத்துவம், முதலியவற்றை மக்களுக்கு எடுத்தோதினார். அவர் உருதிலும், பாரசீகத்திலும் கவிதைகள் இயற்றினார்.
# உருது கவிஞர்

## இருபதாம் நூற்றாண்டில்

இருபதாம் நூற்றாண்டில் தோன்றியுள்ள உருதுக் கவிஞர்களின் தொகை பெரிது. ஹஸ்ரத் மோகானி, அஸ்கர் கோண்டவி ஜிகர் முராதாபாதி, பானி என் போர் அழகான காதற் கவிதைகள் புனைவதில் புகழ் பெற்றவர்கள். ஐதராபாத்தில் இருந்த அம்ஜத் என்பவர் அறநெறிக் கவிதைக்குப் பேர்போனவர். லாகூரிலிருந்த ஜபர் அல்கான் என்பவருடைய கவிதை மிகச் சிறந்தது. கல்கத்தாவிலிருந்த ' வில்லியம் கோட்டைக் கல்லூரித் தலைவராயிருந்த, டாக்டர் ஜான் கில்கிரைஸ்ட்டு என்பவர் வட இந்தியாவிலுள்ள உருதுப் புலவர்களை, கிழக்கிந்தியக் கம்பெனியாரிடம் அலுவல் பார்த்த ஐரோப்பிய பணியாளர்களுக்காக, உருதில் பாடப் புத்தகங்களை எழுதுமாறு கேட்டுக் கொண்டார். இப்புலவர்கள் பலர் இயற்றிய நூல்களும், மொழிபெயர்த்த நூல்களும் தவிர, எதுகை நிறைந்த உரைநடை நூல்கள் ஜூஹலி, பேதில் என்னும் பாரசீகக் கவிஞர்களைத் தழுவி எழுதப்பட்டன. அந்நடை நஸ்ரே-முசஜ்ஜா அல்லது, நஸ்ரே-இ-முகப்பா அல்லது நஸ்ரே முரஸ்ஸா என்று அழைக்கப்படும். இந்த நடையில் எழுதியவர்களுள் சிறந்தவர் ரஜப் அலிபேக் சரூர் (1787-1867). அவருடைய தலைசிறந்த கவிதையாகிய பசானயே அஜாயெப் என்பது நடையழகுக்கு மட்டுமன்றி, இலட்சுமணபுரி நகர வாழ்க்கையின் ஓவியச் சிறப்புக்கும் புகழ் பெற்றதாகும்.
# அனாரி

**அனாரி** (Anari, மொழி பெயர்ப்பு: வெகுளி மனிதன்) 1993 ஆம் ஆண்டு இந்தித் திரைப்படமாகும். இப்படம் சுரேஷ் புரோடக்சன்ஸ் நிறுவனத்தின் கீழ் டீ ராமநாயுடுவால் தயாரித்து வெளியிடப்பட்டது. இத்திரைப்படத்தை இயக்கியவர் கே. முரளி மோகன ராவ் ஆவார். இந்த படம் 1991 ஆம் ஆண்டு வெளிவந்த தமிழ் திரைப்படமான சின்னத்தம்பியின் மறுஆக்கம் ஆகும். இத்திரைப்படத்தில் வெங்கடேஷ் கரிஷ்மா கபூருடன் இணைந்து நடித்துள்ளார். ஆனந்த்-மிலிந்த் என்ற இசை அமைப்பாளர் இத்திரைப்படத்திற்கு இசை அமைத்துள்ளார்.
# அனாரி

## நடிகர்கள்

- வெங்கடேஷ் - ராமா
- கரிஷ்மா கபூர் - ராஜ் நந்தினி
- பிரியா அருண் - பிஜிலி
# தமிழ்மொழி இராஜதத்தன்

**தமிழ்மொழி இராஜதத்தன்** (Tamilmozhi Rajadattan) ஒரு இந்திய அரசியல்வாதியும் தமிழக சட்டமன்றத்தின் முன்னாள் உறுப்பினரும் ஆவார். 2001 சட்டமன்றத் தேர்தலில் மேல்மலையனூர் சட்டமன்றத் தொகுதியில் இருந்து அகில இந்திய அண்ணா திராவிட முன்னேற்ற கழகத்தின் வேட்பாளராக போட்டியிட்டு வெற்றி பெற்றார். 2006 சட்டமன்றத் தேர்தலில் அதே தொகுதியில் இருந்து அகில இந்திய அண்ணா திராவிட முன்னேற்ற கழக வேட்பாளராக தமிழக சட்டப் பேரவைக்கான தேர்தலில் போட்டியிட்டார். ஆனால் இம்முறை தோல்வியடைந்தார்.
# தமிழ்மொழி இராஜதத்தன்

## தொடக்ககால வாழ்க்கையும் பின்னணியும்

அவர் 1960ஆம் ஆண்டில் மே 3 ஆம் நாள் பொன்னூரில் பிறந்தார். அவருடைய கணவர் பெயர் இராஜதத்தன்.
# தமிழ்மொழி இராஜதத்தன்

## அரசியல் பின்னணி

மேல்மலையனூர் ஊராட்சி ஒன்றியத்தில் கவுன்சிலர் பதவியை வகித்து உள்ளார். அவர் அதிமுகவின் செயற்குழு உறுப்பினராகவும், விழுப்புரம் வடக்கு மாவட்ட மகளிர் பிரிவின் செயலாளராகவும் இருந்துள்ளார் .
# மகளிர் உதவி அமைப்பு

**மகளிர் உதவி அமைப்பு** (*Women's Aid Organisation*) என்பது ஒரு மலேசிய அரசு சார்பற்ற அமைப்பு ஆகும். இவ் அரசு சாரா தொண்டு நிறுவனம் பெண்களின் உரிமைகளுக்காகவும் குறிப்பாக பெண்களுக்கு எதிரான வன்முறைகளை எதிர்த்து போராடுகிறது. 1982 ஆம் ஆண்டு ஆரம்பிக்கப்பட்ட இந்த நிறுவனம் மலேசிய மகளிர் உரிமைகள் இயக்கத்தில் பெண்கல்வி,சட்டம் மற்றும் கொள்கை சீர்திருத்தங்கள் போன்ற துறைகளில் தொடர்ந்து செயல்பட்டு வருகிறது.  
மகளிர் உதவி அமைப்பு என்பது ஒரு இலாப நோக்கமற்ற அமைப்பாகும். இது மலேசிய கூட்டு நடவடிக்கைக் குழுவின் வழியாக வீடற்ற மற்றும் ஏழைப் பெண்களுக்கு உதவுகிறது. மேலும் இந்த குழு மலேசியாவின் உள்நாட்டு வன்முறைச் சட்டம் 1994 பரப்புவதில் ஈடுபட்டுள்ளது.
# மகளிர் உதவி அமைப்பு

## வரலாறு

1979 ஆம் ஆண்டில், மறைந்த டான் சீவ் சின் நாட்டிற்கு அவர் செய்த பங்களிப்புக்காக துன் ரசாக் விருது வழங்கப்பட்டது. ஆதரவற்ற பெண்கள் மற்றும் அவர்களின் குழந்தைகளுக்கு தங்குமிடம் அமைக்க ஆர்.எம் 30,000.00
ரூபாய் ரொக்க பணத்தை நன்கொடையாக வழங்கினார். புவான் சீறீ ஈ.என்.சோங் தலைமையில் சார்பு தேம் குழு சார்பாக 1981 ஆம் ஆண்டு நவம்பர் மாதம் முதல் கூட்டம் நடைப்பெற்றது. வீடுகளின் அடித்தளத்தை அமைப்பதற்கும் தொண்டர்களின் முக்கிய குழுவை உருவாக்குவதற்கும் ஒன்பது மாதங்கள் ஆனது. இந்த முன்னோடி தன்னார்வலர்கள் கொள்கைகளை வகுக்க ஒரு குழுவாக பணியாற்றினர்.மேலும் மகளிர் உதவி அமைப்பை நாடிய ஆதரவற்ற பெண்களுக்கு சுயஉதவி மற்றும் சுய-அதிகாரமளித்தல் போன்றவற்றில் உதவினர்..  
மகளிர் உதவி அமைப்பு 1982 ஆம் ஆண்டு சூன் மாதம் தற்காலிக சமூகமாக பதிவு பெற்றது. மகளிர் உதவி அமைப்புக்காக மாடி வீடு வாடகைக்கு எடுக்கப்பட்டு ஆதரவற்றவர்களுக்கு அடைக்கலமாகவும் மற்றும் அலுவலக வளாகமாக பயன்படுத்தியது. மலேசிய பத்திரிகை மலாய் மெயில் திட்டமிட்ட புகலிடம் பற்றிய முதல் கட்டுரையை வெளியிட்டது, விரைவில் 1980 ஆம் ஆண்டு செப்டம்பர் மாதம் மகளிர் உதவி அமைப்பு தனது முதல் குடியிருப்பு தங்குமிடத்தைப் பெற்றது  
ஐவி சோசியா 15 ஆண்டுகளுக்கும் மேலாக மகளிர் உதவி அமைப்பின் நிர்வாக இயக்குநராக இருந்தார். சோசியாவிற்கு பிறகு சுமித்ரா விசுவநாதன் 2015 ஆம் ஆண்டு பிப்ரவரியில் நிர்வாக இயக்குனரானார். அகதிகளுக்கான ஐக்கிய நாடுகளின் ஆணையத்தில் 16 ஆண்டுகளாக சுமித்ரா வழக்கறிஞர் மற்றும் மனிதாபிமான உதவித் தொழிலாளராக பணியாற்றினார்.
# மகளிர் உதவி அமைப்பு

## நம்பிக்கை மற்றும் பணி

மகளிர் உதவி அமைப்பின் நம்பிக்கையின் படி யாரும் ஆதரவற்றவர்கள் இல்லை, அனைத்து மக்களுக்கும் சுயநிர்ணய உரிமை உண்டு. மேலும் அவர்களின் வாழ்க்கையை வடிவமைக்கும் நிலைமைகளின் மீது கட்டுப்பாடு அவசியமாகும்.
மகளிர் உதவி அமைப்பின் முக்கிய நோக்கங்கள் பெண்களுக்கு மரியாதை அளித்தல், ஊக்குவித்தல், பாதுகாப்பு மற்றும் பெண்களின் சம உரிமைகளைப் பூர்த்திசெய்தல் போன்றவையாகும். மேலும் பெண்களுக்கு எதிரான பாகுபாட்டை ஒழித்தல், குறிப்பாக பெண்களுக்கு எதிரான வன்முறைகளை ஒழித்தல் போன்றவைகளாகும்.
# மகளிர் உதவி அமைப்பு

## முக்கிய சேவைகள் மற்றும் திட்டங்கள்

மகளிர் உதவி அமைப்பு மூன்று வெவ்வேறு மையங்களைக் கொண்டுள்ளது.அம் மையங்கள் அனைத்தும் குறிப்பிட்ட பணிகளை நிறைவேற்றுகின்றன.
# மகளிர் உதவி அமைப்பு

## புகலிடம்

மகளிர் உதவி அமைப்பின் முதல் மையம் ஆதரவற்றவர்களுக்கு அடைக்கலம் அளிப்பதாகும். மேலும் ஆதரவற்ற பெண்கள் மற்றும் அவர்களது குழந்தைகளுக்கு தங்குமிடம் அமைத்துக் கொடுத்தல் ஆகும். கடந்த ஆண்டுகளில் இது தவறுகள் செய்து புலம்பெயர்ந்த தொழிலாளர்கள், கடத்தப்பட்ட பெண்கள், புகலிடம் கோருவோர் மற்றும் ஆதரவற்ற தாய்மார்களுக்கு தங்குமிடமாகஇருந்தது. இப் பெண்களுக்கு உதவி வழங்கும் தொழில்முறை சமூக சேவையாளர்கள் உள்ளனர். மேலும் ஆலோசனை பெற விரும்புவோருக்கு முகநூல் ஆலோசனை அமர்வுகளையும் வழங்குகிறார்கள். ஆனால் ஆலோசனை பெறுபவர்கள் தங்குமிடம் செல்ல விரும்புவதில்லை. மகளிர் உதவி அமைப்பின் மூலம் குடும்ப வன்முறை, கற்பழிப்பு, பாலியல் தொல்லைகள் ஆகியவற்றை எதிர்கொள்ளும் பெண்களுக்கும், திருமணம் மற்றும் விவாகரத்து தொடர்பான கேள்விகளுக்கும் தொழில்முறை தொலைபேசி வழியாக ஆலோசனை வழங்கப்படுகிறது. சமூக சேவையாளர்களால் ஆண்டுக்கு கையாளப்படும் தொலைபேசி அழைப்புகளின் எண்ணிக்கை சராசரியாக 1,500 ஆகும்.  
2014 ஆம் ஆண்டு மார்ச் மாதத்தில் மகளிர் உதவி அமைப்பு முதல் நேரடி குருஞ்செய்தி உதவி மையத்தை ஆரம்பித்தது. டினாவிம் மூலம் உள்நாட்டு வன்முறைகளில் இருந்து தப்பிப் பிழைப்பவர்களுக்கும், நெருக்கடியில் இருக்கும் பெண்களுக்கும் ஆதரவளித்தது. 2014 ஆம் ஆண்டு மார்ச் 8 ஆம் தேதி சர்வதேச மகளிர் தினத்தில் மகளிர் உதவி அமைப்பின் தேசிய பிரச்சாரமான தவறை தவிர்க்கவும் என்ற கொள்கையின் ஒரு பகுதியாக டினா தொடங்கப்பட்டது.
# பீஹ்மர்ன் பெல்ட் நிலையான இணைப்பு

பீஹ்மர்ன் **பெல்ட் நிலையான இணைப்பு** ( , ) என்பது ஒரு திட்டமிட்ட இன்னும் முடிக்கப்படாமல் உள்ள நீரில் மூழ்கிய சுரங்கப்பாதை ஆகும், இது டேனிஷ் தீவான லோலண்டை ஜேர்மன் தீவான பீஹ்மனுடன் இணைக்க முன்மொழியப்பட்டது, இது பரந்த பால்டிக் கடலை கடக்கிறது, வடக்கு ஜெர்மனிக்கும் லோலந்திற்கும் இடையே ஒரு நேரடி இணைப்பை வழங்குகிறது. பின்னர் நியூசிலாந்தில் உள்ள டேனிஷ் தீவு மற்றும் கோபன்ஹேகன் வரை விரிவு படுத்தபப்ட்டு, உலகின் மிக நீளமான சாலை மற்றும் ரயில் சுரங்கப்பாதையாக மாறியது. மத்திய ஐரோப்பாவிற்கும் மற்றும் ஸ்காண்டிநேவியா<nowiki/>வுக்கும் இடையே ஒரு முக்கிய இணைப்பாக இது விளங்குகிற்து. மேலும் டென்மார்க் மற்றும் ஜெர்மனி இடையிலான பயண நேரத்தை மகிழுந்து எனில் 10 நிமிடங்களிலும், தொடர்வண்டி எனில் ஏழு நிமிடங்களிலும் கடந்துவிடும் அளவுக்குக் குறைக்கிறது.  
இந்த சுரங்கப்பாதையானது இதனைக் கடக்க,ராட்பி மற்றும் புட்கார்டனில் இருந்து முன்பு அதிகமாகப் பயன்படுத்தப்பட்ட படகு சேவைக்கு மாற்றாக அமைந்தது. தற்போது ஸ்கேன்ட்லைன்ஸால் இயக்கப்படுகிறது,  
ஜெர்மன் மொழி வோகெல்ஃப்லுக்லைன் என்றும் டேனிய மொழி<nowiki/>யில் ஃபுகல்ஃப்ளக்ஸ்லின்ஜென் என்றும் இந்தப் பாதை அழைக்கப்படுகிறது. இதன் பொருள் ’பறவை பறக்கும் பாதை ’என்பதாகும். இரண்டு மொழிகளிலும்’ நேரடிப்பாதை ’எனப்பொருள்படும் இப்பெயர் ஆங்கிலத்தில் ’ காகம் பறக்கிறது’ என்ற பழமொழியோடு ஒத்துப் போவதாகும்..  
பீஹ்மர்ன் தீவு, பீஹ்மர்ன் சவுண்ட் பாலம் மூலம் ஜெர்மனிய நிலப்பரப்புடன் இணைக்கப்பட்டுள்ளது, லோலாந்தானது ஒரு சுரங்கப்பாதை மற்றும் பாலங்கள் வழியாக ஃபால்ஸ்டர் தீவு வழியாக சீலேண்டுடன் இணைக்கப்பட்டுள்ளது,மேலும் பீஹ்மர்ன் தீவு ஓர்சண்ட் பாலம் வழியாக சுவீடன் நிலப்பரப்புடன் இணைகிறது.  
கிரேட் பெல்ட், ஃபூனென் மற்றும் ஜட்லாண்ட் வழியாக, சீலாந்துக்கும் ஜெர்மனிக்கும் இடையே ஒரு நிலையான தொடர்பு இருந்தாலும்,பீஹ்மார்ன் பெல்ட் நிலையான இணைப்பு, ஹாம்பர்க்கிலிருந்து கோபன்ஹேகன், சுவீடன் மற்றும் நோர்வே ஆகிய நாடுகளுக்கு, நான்கு வழிச்சாலையான மோட்டார் பாதை மற்றும் இரண்டு மின்மயமாக்கப்பட்ட இரயில் தடங்கள் ஆகியவை மூலம் மிகவும் வசதியான மற்றும் விரைவான நேரடி சாலை மற்றும் ரயில் பாதையை வழங்கும்.
# பீஹ்மர்ன் பெல்ட் நிலையான இணைப்பு

## பாலம் தீர்வு

ஆரம்பத்தில், ஒரு பாலம் முன்மொழியப்பட்டது. 1990 களின் பிற்பகுதியில் இதற்கான சாத்தியக்கூறு ஆய்வுகள் மேற்கொள்ளப்பட்டன, 2000 ஆம் ஆண்டின் முற்பகுதியில் இருந்து ஜேர்மன் மற்றும் டேனிஷ் போக்குவரத்து பொறியியலாளர்கள் பீஹ்மர்ன் நீரிணைக்குக் குறுக்கே ஒரு நிலையான இணைப்பு பாலத்தை தீவிரமாக திட்டமிட்டு, இத்திட்டத்துடன் நான்கு வழிச் சாலையும் இரண்டு மின்மயமாக்கப்பட்ட இரயில் தடங்களையும் இணைத்தனர்.இந்த தீர்வு பல ஆண்டுகளாக ஆலோசனையில் இருந்தது. அனைவராலும் விரும்பப்பட்ட இந்தநிலையான இணைப்பு பாலத் திட்டமானது விரிவான திட்டமிடல்கள் வரையறுக்கப்பட்டு ஒப்பந்தங்கள் வழங்கப்பட்டன. இப்பாலம் முதலில் 2018 க்குள் நிறைவடையும் என்று எதிர்பார்க்கப்பட்டது.  
ஆயினும், 2010 இன் பிற்பகுதியில், மேலதிக சாத்தியக்கூறு ஆய்வுகளுக்குப் பிறகு, இந்தப் பாலத்திற்குப் பதிலாக நீருள் மூழ்கிய சுரங்கப்பாதை அமைத்தால் குறைவான கட்டுமான அபாயங்களை ஏற்படுத்தும் என்றும் அதற்கான செலவு திட்டமிட்ட அதே செலவுதான் என்றும் டேனிஷ் செயல் திட்டத் திட்டமிடுபவர்கள் அறிவித்தனர்.  
இந்த பாலம் சுமார் மூன்று கம்பிவடம் தாங்கிய தூண்களுடன் நீளமானது, பாலத்தின் கட்டமைப்பில் உள்ள நான்கு தூண்கள் அநேகமாக சுமார் உயரமானது. கடல் மட்டத்திற்கு மேலே செங்குத்தாக ஆகும். கடலுக்குச் செல்லும் கப்பல்கள் அதன் அடியில் செல்ல இப்பாலம் அனுமதிக்கிறது. இந்தப் பாலத்திற்கான இணைப்புகளின் வடிவமைப்பு டிஸ்ஸிங் + வெயிட்லிங் நிறுவனத்தால் அமைக்கப்பட்டது அதன் அழகியல் அம்சங்களையும் கட்டிடப் பொறியியல் அம்சங்கள் COWI மற்றும் Obermeyer நிறுவனங்களாலும் மேற்கொள்ளப்பட்டது. இதற்காக முன்மொழியப்பட்ட வடிவமைப்பு நான்கு மோட்டார் பாதைகளையும் இரண்டு ரயில் தடங்களையும் கொண்டுள்ளது.
# நையோபியம் பெண்டாக்சைடு

**நையோபியம் பெண்டாக்சைடு** (*Niobium pentoxide*) என்பது Nb<sub>2</sub>O<sub>5</sub>. என்ற மூலக்கூற்று வாய்ப்பாட்டால் விவரிக்கப்படும் ஒரு கனிம வேதியியல் சேர்மமாகும். நிறமற்றதாகவும் கரையாத திண்மமாகவும் கிட்டத்தட்ட நன்கு வினைபுரியாத வேதிப்பொருளாகவும் இது காணப்படுகிறது. நையோபியம் தனிமத்திலிருந்து தயாரிக்கப்படும் அனைத்து பொருட்களையும் தயாரிக்க உதவும் முன்னோடிச் சேர்மம் நையோபியம் பெண்டாக்சைடாகும். கலப்புலோகங்கள் உருவாக்குவது இதன் முதன்மையான பயனாகும். மிந்தேக்கிகள் தயாரித்தல், இகித்தியம் நையோபேட்டு மற்றும் ஒளியியல் கண்ணாடிகள் தயாரிப்பு உள்ளிட்ட சில சிறப்பு பயன்பாடுகளும் இதற்கு உண்டு .